
Az egészségesnek vélt élelmiszerek és az online élelmiszer-vásárlás kapcsolatának vizsgálata különös tekintettel a fehérje tartalmú termékekre

Kulcsszavak: online élelmiszer-vásárlás; fehérjefogyasztás; webáruház; szemkamera; fogyasztói preferencia
A digitális korszakban az egészségtudatos táplálkozás és az online élelmiszer-vásárlás iránti kereslet egyre növekvő figyelmet kap. Jelen kutatásom célja, hogy feltárjam, milyen tényezők befolyásolják a fogyasztók döntéseit kifejezetten a fehérjealapú termékek vásárlását, különös tekintettel a GymBeam és MyProtein webáruházakra. A kutatás központi kérdései között szerepel, hogyan vonzza a termékek ábrázolása a vásárlók figyelmét, milyen szempontokat vesznek figyelembe az online élelmiszer-vásárlás során, és melyik márka termékeit részesítik előnyben.
A kutatásom során szemkamerás vizsgálatot végeztem, amelyet utókérdőívvelés fókuszcsoportos kutatással egészítettem ki. Első lépésként szakirodalmi elemzést készítettem a kutatás megalapozása érdekében az egészségtudatos vásárlói magatartásról, illetve az online vásárlásról. Ezt követően a szemkamerás vizsgálat 40 résztvevőjének az eredményeit elemeztem, ahol a GymBeam és MyProtein weboldalak kezdőlapjait, termékkategória aloldalait és két kiválasztott termékoldalt tekintettek meg. A vizsgálat után utókérdőívet töltöttek ki a demográfiai háttér hozzátársítása érdekében, majd 8 fő segítségével fókuszcsoportos kutatással mélyebb információt gyűjtöttem a fogyasztói preferenciákról, a termékekkel kapcsolatos benyomásokról és az online vásárlási szokásokról.
Az eredmények alapján a fogyasztók döntéseit leginkább az íz, az ár és az ajánlások befolyásolják. Kiderült, hogy az online vásárlás során nagyobb mennyiségben vásárolnak a megkérdezettek, és különösen figyelnek a márkák által kínált akciókra és promóciókra. A fogyasztók számára továbbá fontos az egyszerű, jól érthető és kezelhető weboldal, valamint a termékek világos és pontos leírása, különösen az ízvilág és a tápanyagösszetétel tekintetében. A kutatásból kiderült, hogy a vizuális megjelenés, a csomagolás és a weboldali promóciós felületek figyelemfelkeltő ereje szintén magas arányban befolyásolja a vásárlói döntést.
A kutatásom javaslatai között szerepel, hogy a webáruházak helyezzenek nagyobb hangsúlyt a vásárlói vélemények megjelenítésére, tegyék egyértelműbbé a termékek ismertetését, különösen az ízvilág leírását, és alkalmazzanak figyelemfelkeltő promóciós megoldásokat a vásárlók figyelmének megragadása érdekében.



